Všetky práva sú vyhradené. Nijaká časť tejto knihy sa nesmie reprodukovať, ukladať do informačných systémov ani prenášať v akejkoľvek podobe či akýmkoľvek spôsobom – elektronicky, mechanicky, fotokopírovaním, nahrávaním alebo inak – bez predchádzajúceho písomného súhlasu vlastníka autorských práv.

Text © 2017 by Jarmila Mandžuková

Translation © 2018 by Irena Repášová

Slovak edition © 2018 by IKAR, a.s.

978-80-551-5999-7

Úvodné slovo autorky

Slová majú veľkú moc. Poskytujú obrovskú múdrosť a dokážu pomôcť vo všetkých oblastiach života. Slovo nie je len tak hocičo, slovo je energia. Je až neuveriteľné, akú silu majú slová. Je taká mocná, že keď ich správne použijete, môžete nimi veľa vecí radikálne zmeniť. Aj celý svoj život alebo životy iných ľudí. Slová sú také silné, že môžu pohnúť aj skalou. Dokážu zázraky. Stačí jedno jediné slovo a môžete sa prepadnúť do hlbín temnoty alebo, naopak, vyletieť do výšin. Slová vás donútia usmiať sa, vedia potešiť a rozjasniť deň. Povzbudia vás, keď máte v duši smútok. Slová dokážu pomôcť, ba dokonca zachrániť život. Otvárajú dvere a ukazujú smer, ktorým sa máte vydať. V okamihu, keď si ich s dôverou prečítate, uvedomíte si, že je niečo, čo vám môže pomôcť a dodať odvahu. Prestanete byť bezmocní, pocítite silu a vykročíte na cestu k úspechu a šťastiu. Keď budete slovám dôverovať, lepšie spoznáte sami seba, naučíte sa sebaúcte a váš život bude hladko plynúť. Slová by mali byť protilátkou na vaše súčasné ťažkosti. Hlboká múdrosť slov vám dodá silu najmä v zlých časoch.

Berte slová ako priateľské rady a upozornenia, čoho sa máte vyvarovať a ako postupovať, keď chcete byť šťastní, zdraví a mienite dosiahnuť svoj cieľ. Kniha bude s vami spolupracovať, posilní vás pri riešení ťažkostí, pomôže vám prekonať problémy a dodá odvahu žiť. Cieľ mojich slov je vyprovokovať vás do boja, osloviť vaše vnútro a srdce, aby ste nezostali prešľapovať na mieste a vydali sa ďalej.

Nie je náhoda, že si táto kniha našla cestu do vašich rúk. Na svojej životnej púti som sa naučila, že všetko sa nám deje z nejakého hlbšieho dôvodu. Ak trpíte, ste skľúčení, smutní, prežívate bolesť, nech sa kniha stane vašou priateľkou, ktorá vás nikdy nesklame. Nájdite odvahu premeniť svoj obyčajný život na výnimočný. Nech táto kniha zažne vašu vnútornú iskru, upokojí vášho nepokojného ducha a stane sa návodom na získanie radosti, mieru a na uskutočnenie vašich snov. Všetci túžime po svetovom mieri, no tento svet predovšetkým potrebuje, aby každý z nás žil v mieri sám so sebou. Prajem si, aby ste sa každý deň tešili zo života a na každé nové ráno, nový deň, nový mesiac, nový rok! Vaša spokojnosť, šťastie a harmónia sú môj cieľ, váš úspech a vaša radosť sú aj moja radosť.

Zo srdca si prajem, aby táto kniha bola pre vás užitočná!

Vaša Jarmila Mandžuková

www.jmandzukova.cz

Ako najlepšie používať túto knihu?

Ráno alebo aj hocikedy počas dňa ju náhodne otvorte. Verte, že slová, ktoré si vyberiete, vás podporia, budú posolstvom na ten deň a na vašu životnú cestu. Pri pravidelnom čítaní určite nájdete slová, čo vás posilnia a pomôžu vám. Hlboké myšlienky a vnútorná sila sa stanú skutočnosťou. Kniha bude užitočná aj pre tých, ktorí ju len občas vezmú do ruky. Môžete do nej nahliadnuť aj vo chvíľach, keď budete potrebovať návod a pomoc v určitej životnej situácii. Jednoducho požiadajte o radu a knihu otvorte na náhodnom mieste. Budete pripravení a slová vám otvoria dvere do nového života, objavíte nové dôležité súvislosti a možnosti. V tejto knihe som sa snažila o prepojenie hlbokej sily slov a múdrych citátov, výrokov a myšlienok.

Ako sa vyznať v knihe?

Obsah je abecedne usporiadaný podľa určitých tém nášho života. V knihe nájdete 140 takýchto tém. Ako bonus sú pri každej téme úlohy či afirmácie, ktoré majú veľkú moc. Vo chvíli, keď ich budete vyslovovať, už nebudete bezmocní a uvedomíte si svoju vlastnú silu a odvahu. Otvárajú vám cestu, sú štartovacím bodom k vlastnému úspechu, spokojnosti, harmónii a šťastiu. Keď človek niečomu naozaj verí, sprevádzajú vieru pocity a najmä presvedčenie, ktoré má uložené hlboko v sebe. Čím intenzívnejšie sa budete venovať vybraným afirmáciám, tým rýchlejšie sa dostaví úspech a bude výraznejší. Ak si ich budete pravidelne čítať a opakovať, budete pripravení na čokoľvek, čo vám príde do cesty.

Bohatstvo

Faloš bohatstva spočíva v tom,

že zamieňame to, čo máme, s tým, čo sme.

Myslíme si, že sme viac, ak máme viac.

Ernesto Cardenal

Reklama útočí zo všetkých strán a láka ľudí kúpiť to či ono. Túžite po novom aute, atraktívnom bývaní, luxusnej dovolenke... Uvedomte si, že nikdy nemôžete mať všetko, vždy len niečo, ale pripomeňte si, čo všetko už máte. Možno nemáte práve to, čo chcete a čo vidíte u iných, no na druhej strane máte naozaj veľa vecí, ktoré potrebujete k životu. Múdry človek netrúchli nad tým, čo nemá, ale teší sa z toho, čo má! Nepočítajte len hmotné statky, pretože bohatstvo človeka nespočíva v peniazoch a v majetku. Pre všetkých ľudí by meradlom bohatstva malo byť to najdôležitejšie: či sú spokojní a dobrí. To hlavné bohatstvo v živote sú zdravie, láska, rodina, priateľstvo, vzdelanie, talent, kariéra. Bohatstvo sú aj bozky, objatia, úsmev, pekné spomienky. Vidíte, akí ste BOHATÍ? V súvislosti s bohatstvom sa skúste zamyslieť, ako často používate slovo NEMÁM. Toto záporné slovo vytvára skutočný nedostatok toho, o čom si myslíte, že vám chýba a čo nemáte, a hojnosť sa tým vzďaľuje.

Úloha

Teším sa z toho, čo mám a čo som!

Priťahujem hojnosť do všetkých oblastí svojho života!

Boj

Rozum má svoje medze,

ale obmedzenosť je neobmedzená.

Jiří Žáček

Niektorí ľudia žijú s pocitom horkej zášti a nenávisti v srdci, s obľubou poukazujú na slabosti a chyby druhých a posmievajú sa tým, ktorí sú iní, odlišní. Z týchto ľudí vychádza akási deštruktívna nálada, voči druhým majú predsudky a s mnohými ľuďmi nepriateľské vzťahy. Často sa viac starajú o druhých než sami o seba. V srdciach takých ľudí musí byť niečo nedobré – keby to tak nebolo, nebol by BOJ zmysel ich života. Na chvíľu sa možno cítia silní a dôležití, no v skutočnosti je to len prejav ich nezrelosti, malosti a obmedzenosti. Títo ľudia väčšinou bojujú proti druhým, pretože oni sami sa cítia zakomplexovaní a boj chcú využiť na svoje zviditeľnenie a získanie väčšieho sebavedomia. Sebavedomý a silný človek je, naopak, pripravený druhému pomôcť a neohrozene sa postaviť na stranu tých, ktorým sa ubližuje. Nebojujte so zlom, posilňujte dobro!

Úloha
Venujem pozornosť tým, ktorí potrebujú pomoc!

Bolesť

Bolesť posilňuje odvahu. Nikdy nebudeš statočný,

ak sa v živote budeš mať len dobre.

Mary Tylerová Moorová

Každého človeka môžu zasiahnuť nepredvídané okolnosti či udalosti, ktoré neraz do života prichádzajú nečakane, ako blesk z jasného neba. Z času na čas všetci prežívame obdobia, ktoré nie sú jednoduché, a sprevádzajú nás utrpenie a bolesť. O bolesť sa s nikým nepodelíme, s bolesťou sa musíme vyrovnať sami. Zlé časy vždy preveria ľudskú odvahu, vnútornú silu a odhodlanie. Väčšina ľudí netuší, ako zvládnuť bolesť a vytvoriť si hojivý postoj. Buď v sebe pocity bolesti popierajú a dusia, alebo sa v nich, naopak, utápajú a nedokážu sa od nich oslobodiť. Trápia sa a utrpenie, krivda, smútok a bolesť sa k nim neustále vracajú. Ani jedna z ciest nie je správna. Aby ste zahojili svoju bolesť, musíte ju precítiť, no súčasne si aj uvedomiť, že patrí do vašej minulosti a je už iba súčasť prachu hromadiaceho sa na púti životom. Každé kruté obdobie sa raz skončí a bolesť sa zmierni. Každé utrpenie raz prebolí. Bolesť prebúdza zo stavu letargie a snaží sa vám ukázať nový smer cesty. Život ide ďalej, všetko má svoj čas. Jedného dňa bolesť zmizne a vy budete opäť silnejší. Čas je najlepší lekár!

Úloha
Vyrovnám sa so všetkým, čo ma v živote stretne!

Budúcnosť

Jeden z najtragickejších rysov ľudskej povahy, aký poznám, je ten, že všetci máme sklon odďaľovať žitie. Snívame o čarovnej ružovej záhrade niekde za horizontom miesto toho, aby sme sa dnes tešili z ruží, ktoré kvitnú pod našimi oknami.

Dale Carnegie

Chcete dosiahnuť svoje ciele? Ak áno, nezameriavajte sa až tak veľmi na budúcnosť. Mnohí príliš často myslia na svoju budúcnosť a neuvedomujú si, že budúcnosť patrí DNEŠKU. Ľudia sústredení na budúcnosť sa upínajú na niečo, čo sa ešte len stane. Často hovoria: až doštudujem..., keď si našetrím..., až urobím to alebo ono..., keď sa stane to a to... a podobne. Ten čas napokon príde a oni neraz nevedia, čo majú robiť, a nedarí sa im konečne začať žiť. Neraz s údivom zisťujú, že celý svoj život len NA NIEČO ČAKAJÚ. Nezabúdajte, že schopnosť plnohodnotne žiť v prítomnosti je jediný spôsob, ako pozitívne ovplyvniť svoju budúcnosť! Poučné sú slová Budhu: Neupínajte sa na minulosť, nesnívajte o budúcnosti, svoju myseľ sústreďte na súčasnosť!

Úloha
Naplno prežívam dnešok a o zajtrajšku len snívam!